
A munkaviszony tekintetében – annak létesítését leszámítva – a megszüntetés szabályai rendelkeznek a legnagyobb súllyal. Írásunkban ezért olyan tipikus szempontokat mutatunk be, melyek figyelembevétele a jogszerűség érdekében feltétlenül szükséges. Nem érdemes ugyanis a feleknek szükségtelenül hosszas jogvitába keveredniük, ha az kellő gondossággal akár elkerülhető is lenne. 

Amikor a munkavállaló fejvesztve menekülA munkaerőhiány következtében a munkavállalók munkaerőpiaci helyzete lényegesen kedvezőbb, mint a korábbi években. Egyrészt javulnak a kereseti viszonyok, másrészt pedig a munkakörülmények javításában is eredményesebben tudnak fellépni. 

Ezek a változások azonban sok esetben nem kellő körültekintésre ösztönzik a munkavállalókat. Gyakran előfordul ugyanis, hogy a munkavállaló jobb állásajánlat birtokában a munkáltatójától fejvesztve kíván távozni és ehhez keres eszközöket.

Egyre szaporodó számú esetben például azonnali hatályú felmondással élnek annak ellenére, hogy annak nem állnak fenn a feltételei. A munkavállaló a munkaviszonyt azonnali hatályú felmondással ugyanis kizárólag abban az esetben szüntetheti meg, ha a munkáltató a munkaviszonyból származó lényeges kötelezettségét szándékosan vagy súlyos gondatlansággal jelentős mértékben megszegi, vagy egyébként olyan magatartást tanúsít, amely a munkaviszony fenntartását lehetetlenné teszi. 

Az azonnali hatályú felmondás jogát ráadásul csupán az ennek alapjául szolgáló okról való tudomásszerzéstől számított tizenöt napon belül lehet gyakorolni. A jogszerű azonnali hatályú felmondáshoz az szükséges tehát, hogy a munkáltató valamely alapvető kötelezettségét szegje meg, melyre példa lehet a munkabérfizetés elmulasztása vagy a munkavédelmi kötelezettségeinek a megszegése.

A másik tipikus jogsértés, amikor a munkavállaló feláll és be sem megy többet a munkahelyére, vagy a felmondási idejét nem tölti le. Fontos tudni, hogy a teljes felmondási idő letöltése a munkavállaló alapvető kötelezettsége. 

Amennyiben tehát a felmondási idejét nem tölti le, a munkaviszony megszüntetése jogellenes. Ezzel összefüggésben pedig arra is rámutatunk, hogy a Kúria Joggyakorlat Elemző Csoportjának állásfoglalása szerint jogellenesnek minősül a munkaviszony megszüntetése abban az esetben is, ha csupán a felmondási idő egy részét nem töltötte le a munkavállaló.

Hasonlóképpen jogellenes felmondást eredményez, ha a munkavállaló a felmondását szóban hozza a munkáltató tudomására.

Abban az esetben pedig, ha a munkavállaló a munkaviszonyát jogellenesen szüntette meg, köteles a munkavállalói felmondás esetén irányadó felmondási időre járó távolléti díjnak megfelelő összeget megfizetni.  

A munkavállaló, ha a határozott tartamú munkaviszonyát szünteti meg jogellenesen, a határozott időből még hátralévő időre járó, de legfeljebb háromhavi távolléti díjnak megfelelő összeget köteles megfizetni. A munkáltató ezen felül követelheti az ezt meghaladó kárának megtérítését is.  

Amikor a munkáltató úgy véli, hogy a közös megegyezés mindent megold
A munka törvénykönyvéről szóló 2012. évi I. tv. (Mt.) 64. § (1) (a) bekezdése szerint a munkaviszony közös megegyezéssel bármikor megszüntethető. Tekintettel azonban a munkaviszony megszüntetésének munkavállalókra gyakorolt következményeire, a törvény és az arra épülő bírói gyakorlat a megállapodás érvényességéhez számos követelményt fűz. 

Elsőként, a fennálló munkaviszony közös megegyezés útján történő megszüntetése esetén a munkáltatónak megfelelő gondossággal, jóhiszeműen, tisztességesen kell eljárnia. Ebből, illetve a feleket terhelő tájékoztatási és együttműködési kötelezettségből eredően a munkáltatónak – amennyiben ő kezdeményezi a közös megegyezéssel történő munkaviszony-megszüntetést – tájékoztatnia kell a munkavállalót arról, hogy a munkaviszony megszüntetését milyen okból kezdeményezi. 

Ilyen ok lehet például az, hogy a munkaviszony megszüntetésére jogszerű indok szolgálna alapul, de a munkáltató nem kíván ilyen drasztikus eszközzel élni. Az ok ismertetését követően a megszüntető nyilatkozatokat (felmondás vagy azonnali hatályú felmondás és a közös megegyezés) a munkavállalónak teljes terjedelemben fel kell olvasni. 

Ehhez kapcsolódóan a munkavállaló számára megfelelő gondolkodási időt, konzultációs lehetőséget, illetve nyugodt körülményeket is biztosítani kell, hogy a lépése következményeit mérlegelni tudja, döntését önállóan, szabad akaratából tudja meghozni (ld. Kúria Joggyakorlat Elemző Csoport Állásfoglalása). 

Nem érdemes tehát a munkáltatóknak sem sietve eljárni, gondosan mérlegelni kell a munkaviszony megszüntetésének formáit és körülményeit. Amennyiben a munkaviszony közös megegyezéssel kerül megszüntetésre, a munkavállaló számára kellő gondolkodási időt kell biztosítani, s minden esetben célszerű ezt a közös megegyezést tartalmazó megállapodás részévé tenni.  

Adott esetben bele lehet írni a megállapodásba azt is, hogy annak megkötésére milyen okból került sor (pl. felek között megromlott viszonyrendszer, munkavállaló rendszeres kötelezettségszegése stb.), illetve hogy annak megkötését ki és miért kezdeményezte.

Amikor a munkavállaló nem veszi át a felmondást

A felmondás egy olyan egyoldalú jognyilatkozat, mely a közléssel hatályosul, s melynek érvényességéhez a másik fél hozzájárulása, átvétele nem szükséges. 

A bírói gyakorlat szerint ezen felül a közlés hatályosságához nem szükséges a felmondás tartalmának, indokolásának ismerete sem. 

A munkavállaló azzal, hogy megtagadja a felmondás átvételét, önmagát fosztja meg az okirat tartalma és a jogorvoslati határidő megismerésének lehetőségétől (Mfv. I. 10.350/2017., Mfv. I. 10.004/2014/7.), a munkaviszonya megszűnését azonban nem akadályozza meg vagy késlelteti. Célszerű azonban a felmondást tartalmazó jognyilatozatot átvetetni. Az átvétel értelme munkáltatói szempontból az, hogy a közlés időpontja egyszerűen bizonyítható legyen. 

Kerüljük a munkaügyi pereket, mert azokon mindkét fél veszíthet!
Amennyiben a felek a munkaviszony megszüntetésének körülményeit sérelmezik, munkaügyi jogvitát indíthatnak. Ezen perek körülményeit, szabályrendszerét illetően azonban sok esetben a felek tévedésben vannak. 

Először is, a munkaügyi perek természetükből adódóan bizonyításigényesek, így csupán az első fok lezárásához is több évre és tucatnyi tárgyalási napra lehet szükség. A felmerült költségek viseléséről pedig a bíróság fog dönteni. 

A bíróság a perköltség összegét a peres felek által előadott és a szükséghez képest igazolt adatok figyelembevételével állapítja meg. S habár a peres fél javára az általa felszámítottnál több perköltséget megállapítani nem lehet, indokolt esetben dönthet úgy a bíróság, hogy a perköltséget alacsonyabb összegben állapítja meg. 

Nem biztos tehát, hogy a peres eljárás teljes költsége meg fog térülni.  

Mielőtt a munkáltató felmondana dolgozójának, meg kell vizsgálnia, hogy a tervezett intézkedés indoka jogi szempontból is megállja-e a helyét, valamint, hogy a jogviszony határozott vagy határozatlan időtartamú, a dolgozó nem várandós-e, védett korú-e stb. Körültekintően kell eljárnia, ellenkező esetben könnyen adhat ki jogellenes felmondást. 

A hatályos szabályok szerint a jogellenes jogviszony-megszüntetés esetén a munkaviszony körében elmaradt jövedelem címén igényelt kártérítés nem haladhatja meg a munkavállaló 12 havi távolléti díjának összegét. Bár ez – a 2012. július 1. napja óta megmaradt – jogkövetkezmény leginkább a magasabb keresetű munkavállalók esetén tétel, ez mégse bátorítson senkit könnyelmű döntésekre! 

A felmondási okok három fajtája
Az indok összefügghet a munkáltató működésével, például átszervezés, minőségi csere, létszámcsökkentés. Megalapozhatja a munkavállaló munkaviszonnyal kapcsolatos magatartása, például ha megszegi a munkáltató utasításait. 

Végül lehet olyan indok, ami a munkavállaló képességéhez kapcsolódik, például egészségügyi vagy szakmai alkalmatlanság. 

A munkáltató tehát kizárólag ezen indokok közül választhat, így értelemszerűen nem jogszerű felmondási ok, ha például a munkáltató kezdeményezte a munkabér csökkentését, de ahhoz a munkavállaló nem járult hozzá, és az sem, ha a gyermekével fizetés nélküli szabadságon lévő kismama helyére határozatlan időtartamra új dolgozót alkalmazott, és amikor a kismama munkába állna, erre hivatkozással él felmondással a munkáltató.

A munkaviszony tartama
Annak, hogy a munkaviszony határozott vagy határozatlan időtartamra létesült-e, azért van jelentősége, mert a határozott időtartam esetén nem képezheti bármi a felmondás indokát. A munkáltató a munkaviszonyt ekkor csak a törvényben meghatározott indokkal szüntetheti meg, így a felszámolási- vagy csődeljárás tartama alatt, a munkavállaló képességére alapított okból, vagy ha a munkaviszony fenntartása elháríthatatlan külső ok következtében lehetetlenné válik.

Felmondási tilalom és felmondási korlátozás A munkáltatónak a felmondási joga gyakorlását megelőzően meg kell vizsgálnia, hogy a munkavállaló nem áll-e felmondási tilalom alatt. Ugyanis a várandósság, a szülési szabadság, a gyermek gondozása céljából igénybe vett fizetés nélküli szabadság, a tényleges önkéntes tartalékos katonai szolgálatteljesítés, a nő jogszabály szerinti, emberi reprodukciós eljárással összefüggő kezelésének, de legfeljebb ennek megkezdésétől számított hat hónapnak a tartama alatt jogszerűen nem közölhető. 

Azért sem érdemes ezzel próbálkozni, mert a munkáltató a munkaügyi bíróság mellett könnyen az Egyenlő Bánásmód Hatóság előtt találhatja magát és bizonygathatja, hogy nem a várandósság volt a felmondás mögöttes oka.

Azt is szem előtt kell tartani, hogy bizonyos munkavállalói csoportnak a felmondás közlése előtt másik, az általa betöltött munkakörhöz szükséges képességnek, végzettségnek, gyakorlatnak megfelelő betöltetlen munkakört kell felajánlani. Ide tartoznak a védett korú, a háromévesnél fiatalabb gyermeket nevelő anyák, illetve apák, a rehabilitációs ellátásban vagy rehabilitációs járadékban részesülő munkavállalók.

Írásbeliség és jogorvoslati kioktatás 

A munkáltató köteles írásba foglalni a felmondást, ha ezt elmulasztja, az intézkedése önmagában jogellenesnek minősül. Utóbb hiába próbálja a perben bizonygatni, hogy mi vezetett a jogviszony megszüntetéséhez, a szóbeli felmondás jogellenes lesz.

A felmondás ténye mellett annak indokát is le kell írnia, mellyel szemben a törvény három együttes feltétel fennállását követeli meg: világosnak, valósnak és egyben okszerűnek is kell lenni. 

Az indokolás legyen tényszerű és konkrét, mellőzve a közhelyeket. Ügyeljünk arra, hogy vagy összefoglaló megjelölést használjunk, vagy egyértelműen írjuk le, miről van szó ugyanis a felmondás indoka utólag nem bővíthető és nem is szűkíthető! A perben abból kell gazdálkodni, amit közöltünk a munkavállalóval.

Annak, hogy mit írunk le, azért van óriási jelentősége, mert ha a munkavállaló ezen feltételek közül akárcsak egy teljesülését is vitatva bírósághoz fordul, a perben a munkáltatónak kell bizonyítania a jogszerűséget.

A munkáltató a felmondásban köteles tájékoztatni a munkavállalót arról, hogy amennyiben vitatja a felmondás indokát, a közlését követő 30 napon belül munkaügyi bírósághoz fordulhat. Ha ezt elmulasztja, abban az esetben számolnia kell azzal, hogy a 30 nap helyett 6 hónapon belül nyújthatja be a keresetet.

Amikor nem kell indokolni
A határozatlan időtartamú munkaviszony esetén, ha a munkavállaló nyugdíjasnak minősül vagy vezető állású, a felmondást nem kell indokolni (de írásba kell foglalni ekkor is). Amennyiben mégis megteszi a munkáltató és nem él az indokolás nélküli lehetőséggel, akkor – hiába nem volt kötelező – egy esetleges perben bizonyítani is kell tudni a leírt indokot.

Felmondás keresőképtelenség alatt

A felmondás közölhető a betegség miatti keresőképtelenség, a beteg gyermek ápolása címén fennálló keresőképtelenség, a hozzátartozó otthoni gondozása céljából kapott fizetés nélküli szabadság idején is, azonban a felmondási idő csak ezek elteltével kezdődhet el (betegség esetén legkésőbb a betegszabadság lejártát követő egy év múltával). 

Tehát a munkaviszony megszűnése nem következik be, mivel a felmondási idő csak a törvényben rögzített okok megszűnte után kezdődhet el. Az így közölt felmondás esetén a munkáltató számára nem ismert, hogy mikor ér véget a tilalmi időszak (például mikor lesz újra keresőképes a munkavállaló), ezért jognyilatkozatában naptárilag alkalmas módon nem tudja megjelölni sem a felmondási idő kezdetét, sem annak végét, csak annyit tud közölni, hogy a felmondás idő a tilalom eltelte után kezdődik.

Végkielégítés és felmondási idő

Felmondás esetén a végkielégítés nem jár automatikusan: ha annak indoka a munkavállaló munkaviszonnyal kapcsolatos magatartása vagy nem egészségi okkal összefüggő képessége, nem illeti meg a dolgozót.

A felmondási idő mértéke harminc nap, mely a munkáltatónál munkaviszonyban töltött idő arányában meghosszabbodik. A munkáltató köteles legalább a felmondási idő felére mentesíteni a munkavállalót a munkavégzési kötelezettség alól. 

A munkavégzés alóli felmentés tartamára a munkavállalót távolléti díj illeti meg, kivéve, ha munkabérre egyébként nem lenne jogosult (például keresőképtelen beteg).

Ha a munkavállaló a felmondási idő alatt lesz keresőképtelen, annak tartama abba beleszámít, azzal a felmondási idő nem hosszabbodik meg, azaz a munkaviszony a felmondási idő lejártakor abban az esetben is megszűnik, ha például a munkavállaló éppen betegszabadságon van.

A felmondási idő azon tartamára, amikor a munkavállalót munkavégzési kötelezettség terheli, jogszerűen kiadható a szabadság.

Eltérő rendelkezés hiányában a határozott idejű munkaviszony munkáltató általi felmondása esetén is alkalmazni kell a határozatlan idejű munkaviszony munkáltatói felmondására irányadó szabályokat (felmondási tilalom, korlátozás, felmondási idő, végkielégítés).

A békés közös megegyezés
Ha úgy ítéli meg a munkáltató, hogy nem elég stabil a felmondás indoka ahhoz, hogy a bíróság előtt is megállja a helyét, célszerű megpróbálni közös megegyezéssel rendezni a munkaviszonyt.

A közös megegyezést nem kell indokolniuk a feleknek: ez a megszűnési mód azt feltételezi, hogy mindkét fél szabad akarat elhatározásából kívánja a munkaviszony megszüntetését olyan feltételek mellett, melyek rögzítésre kerülnek. Éppen erre figyelemmel, ha utólag rájön a munkavállaló, hogy a megállapodás mégsem tükrözi az akaratát, nehéz helyzetbe kerül: a közös megegyezést meg kell támadnia a munkáltató felé 30 napon belül egy megtámadási okra hivatkozással: azaz, hogy azért írta alá a megállapodást, mert valamely lényeges körülmény tekintetében tévedésben volt, vagy a munkáltató jogellenes fenyegetéssel vette rá az aláírásra. 

A 30 napos határidő a tévedés felismerésétől vagy a jogellenes fenyegetés megszűnésétől kezdődik azzal, hogy hat hónap elteltével az igény elévül. Ha a munkáltató 15 napon belül nem válaszol, vagy nem fogadja el a megtámadást, a munkavállalónak további 30 napon belül bírósághoz lehet fordulni. 

A perben – szemben a felmondással – a dolgozó köteles bizonyítani, hogy a közös megegyezés akarathibában szenved, ezért érvénytelen.

A bizonyítás nehézsége könnyen belátható annak tudatában, hogy a gyakorlatban egy ilyen eseményen a munkáltató képviseletében eljárva legalább két személy ül szemben a munkavállalóval. Hacsak a körülményekből nem lehet következtetni az akarathibára, vagy a munkavállaló nem készít engedély nélkül hangfelvételt (mely munkaügyi perben jogszerűen felhasználható, ez azonban nem változtat a jogosulatlanul készített jellegen), a vállalkozás lehetetlen.

Minél inkább nem tud a munkáltató jogszerű, indokkal előrukkolni a felmondásban, annál nagyobb alkupozícióba kerül a munkavállaló közös megegyezés esetén: a megfontolt munkáltató inkább ilyenkor fizet többet, mint amit felmondás esetén kellene, mintsem 2-3 év múlva egy jogerős ítéletet követően lényegesen többet a perköltségen és illetéken felül.

A közös megegyezés tartalmának csak a felek akarata szab határt: nincs felmondási tilalom, szabadon meg lehet állapodni 1,2, 10, 12 stb. havi összegű munkabér kifizetésében. 

A felmondási idő fogalmilag kizárt, azonban ennek analógiájára a felek megállapodhatnak abban, hogy a munkavállaló munkaviszonya nem az aláírás napján, hanem 1, 2, 3 stb. hónap múlva szűnik meg azzal, hogy szabályozzák ezen időtartamra a munkavállaló kötelezettségeit (meddig kell munkát végeznie, mennyi időre mentesíti a munkavállalót a munkavégzés alól).

TÖBB MINT TÖRVÉNYTÁR!

Időről-időre bemutatjuk azokat a tipikus hibákat, melyeket a felek, azaz a munkáltatók, illetve a munkavállalók a munkaviszony megszüntetésével összefüggésben elkövetnek. Három területet veszünk szemügyre: a munkaviszony jogellenes megszüntetésének jogkövetkezményét, a munkáltatói felmondás indoklását, valamint az azonnali hatályú felmondás szükségtelen alkalmazását. 

A jogszabályokon túlmenően a Kúria alakuló joggyakorlata nyújt számunkra segítséget a témában. 

Az elmaradt munkabér összegszerű meghatározása

A korábbi szabályozással szemben az elmaradt munkabér követelése jelenleg korlátozás alá esik. Nem haladhatja meg ugyanis a munkavállaló 12 havi távolléti díjának mértékét. 

Ezzel összefüggésben ugyanakkor a jogértelmezésben nem volt teljes az összhang. Sokan úgy értelmezték az előírást, hogy a munkavállalónak az elmaradt munkabérét ki sem kell számolni, hanem helyette a 12 havi távolléti díját (mely alacsonyabb) kell alapul venni, és ebből az összegből kell levonni azt az összeget, melyet a munkavállaló kárenyhítési kötelezettsége körében (elhelyezkedés) megkeresett vagy megkereshetett volna. 

A Kúria azonban EBH2017.M19. számú döntésében rámutatott arra, hogy a helyes eljárás nem ez. Elsőnek az elmaradt jövedelem 12 havi távolléti díjban meghatározott korlátját kell meghatározni, hiszen ez a viszonyítási alap. Következő lépésben azonban össze kell adni az elmaradt munkabér egyes tételeit is, ami az idő előrehaladtával folyamatosan nő. Végezetül ebből a tényleges kárból kell levonni a megtérülő jövedelmet. 

Amennyiben a fennmaradó összeg a 12 havi távolléti díj mértékét meghaladja, a 12 havi távolléti díjat – összhangban a 3/2014. (III. 31.) KMK véleménnyel – levonás nélkül, teljes összegben kell megtéríteni.

A felmondás munkáltatói indoklása
A munkáltató a felmondását köteles megindokolni. A felmondás indoka kizárólag a munkavállaló munkaviszonnyal kapcsolatos magatartásával, képességével vagy a munkáltató működésével összefüggő ok lehet. 

Gyakran merül fel kérdésként, hogy a felmondás indoklásának milyen mértékben kell részletesnek lennie. Az indoklással kapcsolatos legfontosabb követelmény az, hogy annak világosnak, valósnak és okszerűnek kell lennie. 

A felmondás világossága azt jelenti, hogy a felmondásnak az indokot úgy kell megjelölni, hogy az a munkavállaló számára egyértelmű legyen, azt a munkavállaló ellenőrizni tudja. 

Nem felel meg a világosság követelményének az ok, ha például olyan vizsgálat megállapításaira utal, melyet a munkavállalóval nem közöltek, akkor sem, ha az valós (Mfv. I. 10.440/2015/4.). 

Természetesen valósnak is kell lennie a felmondási oknak, melyet a munkáltatónak bizonyítania kell tudni. 

Az okszerűség pedig azt jelenti, hogy a konkrét felmondási ok miatt ne legyen szükség a munkavállaló munkájára. Nem okszerű a felmondás, ha annak indoka bizalomvesztés, de a munkaviszony megszüntetésére a bizalomvesztésre okot adó esemény után fél évvel kerül sor. 

Az elvárt teljesítmény elmaradása sem okszerű önmagában, hiszen annak számos más oka lehet a munkavállaló magatartásán, képességén túlmenően (Mfv. I. 10.016/2015/I.). 

A felmondást annak közlését követően pedig sem szóban, sem írásban kiegészíteni érvényesen nem lehet. Fontos tehát a helyes megszövegezés. Az indoklásnak elegendő a lényeges szempontokat megneveznie, nem szükséges részletesen kifejtenie. 

A felmondási indoklásnak ugyanakkor konkrétnak kell lennie. Nem közhelyszerű a felmondás indoklása például akkor, ha a munkáltató felmondása szerint a munkavállaló a munkaidejét telefonálgatással, sérelmei ismételgetésével töltötte (Mfv. I. 10.457/2015/4.). 

Azt ugyanakkor nem tartotta a Kúria megfelelő szakmai alapú indoklásnak, hogy a munkavállaló lassú, mivel meglátása szerint ez egyrészt szubjektív megítélés, másrészt pedig annak számos oka lehet (Mfv. I. 10.066/2015/4.).

Azonnali hatályú felmondás szükségtelen alkalmazása

A törvény alapján a munkáltató vagy a munkavállaló a munkaviszonyt azonnali hatályú felmondással megszüntetheti, ha a másik fél a munkaviszonyból származó lényeges kötelezettségét szándékosan vagy súlyos gondatlansággal jelentős mértékben megszegi, vagy egyébként olyan magatartást tanúsít, amely a munkaviszony fenntartását lehetetlenné teszi. 

Az azonnali hatályú felmondás jogát az ennek alapjául szolgáló okról való tudomásszerzéstől számított tizenöt napon, legfeljebb azonban az ok bekövetkeztétől számított egy éven belül, bűncselekmény elkövetése esetén a büntethetőség elévüléséig lehet gyakorolni. 

Gyakori hiba, hogy a felek olyan indokra alapoznak azonnali hatályú felmondást, mely arra nem biztosít megfelelő alapot, így a felmondásuk jogellenes lesz. Ilyennek ítélte a Kúria a munkáltató felmondását arra hivatkozással, hogy a tartós táppénzen lévő munkavállaló a táppénzes időszak meghosszabbodását nem jelezte kellő időben. A Kúria álláspontja szerint hosszabb időtartamú keresőképtelen állomány esetén a munkáltatótól fokozottabb együttműködési kötelezettség várható el. Ebből következően a munkavállaló munkaképességét mindaddig nem állapíthatja meg, míg nem rendelkezik munkaképességet kimondó hivatalos, orvosi dokumentációval (Mfv. I. 10.763/2016.). 

Munkavállalói oldalon ezt a hibát általában kedvezőbb feltételeket kínáló új munkahely esetén szokták elkövetni. A jobb fizetés azonban nem minősül olyan körülménynek, melyre alapozva a régi munkáltató azonnal faképnél lenne hagyható. Amennyiben ezt a munkavállaló mégis megtenné, a jogellenes munkaviszony megszüntetésért a felmondási időre járó távolléti díjának megfelelő összeggel felelhet. Ha a munkáltató többlet kárt is bizonyítani tud, az vagy annak egy része is a munkavállalóra terhelhető. 

TÖBB MINT TÖRVÉNYTÁR!



